KIRJALLINEN KYSYMYS E-0482/01 esittäjä(t): Herbert Bösch (PSE) komissiolle. Tilinpäätöksistä annetut direktiivit ja perusoikeudet.



Virallinen lehti nro 235 E , 21/08/2001 s. 0213 - 0214



KIRJALLINEN KYSYMYS E-0482/01 esittäjä(t): Herbert Bösch (PSE) komissiolle (21. helmikuuta 2001) Aihe: Tilinpäätöksistä annetut direktiivit ja perusoikeudet Itävallassa on keskusteltu tilinpäätöksien esittämisestä annetuista direktiiveistä (9 päivänä maaliskuuta 1968 annettu neuvoston direktiivi 68/151/ETY(1), 25 päivänä kesäkuuta 1978 annettu neuvoston direktiivi 78/660/ETY(2) ja 13 päivänä kesäkuuta 1983 annettu neuvoston direktiivi 83/349/ETY(3)) ja perusoikeuksista. Tällöin on käsitelty sitä, vastaavatko nämä direktiivit enää nykyisiä tietosuojavaatimuksia ja varmistavatko ne yleiset turvallisuusintressit. Direktiivejä laadittaessa pyrittiin luomaan avoimuutta. Tietosuojanäkökohtien merkitys on kuitenkin sittemmin kasvanut, joten direktiivien ajantasaisuuden tarkastaminen vaikuttaa suotavalta. Mitä mieltä komissio on tilinpäätöksistä annettujen direktiivien ja eurooppalaisten perusoikeuksien välisestä suhteesta? (1) EYVL L 65, 14.3.1968, s. 8. (2) EYVL L 222, 14.8.1978, s. 11. (3) EYVL L 193, 18.7.1983, s. 1. Frederik Bolkesteinin komission puolesta antama vastaus (23. huhtikuuta 2001) Tilinpäätöksistä annetuissa direktiiveissä(1) säädetään, että pääomayhtiöiden on julkistettava taseensa. Direktiiveissä ei edellytetä yhtiön jäsenten henkilökohtaisten tietojen julkistamista. Direktiivien mukaan yhtiön elinten jäsenten saamat korvaukset on julkaistava yhteismääränä kultakin henkilöryhmältä. Jäsenvaltiot voivat sallia, että näitä tietoja ei julkaista, jos niiden perusteella on mahdollista tunnistaa elimen yksittäisen jäsenen asema (ks. direktiivin 78/660/ETY 43 artiklan 1 kohdan 12 ja 3 alakohta). Yhtiön pääoma on velkojien viimeinen turva. Julkistamisvelvollisuus on siten tasapainossa liikkeenharjoittajien ja velkojien laillisten etujen kanssa, kun edelliset haluavat rajoittaa vastuutaan ja jälkimmäiset välttää tarpeettomien riskien ottamista. Tietosuojadirektiivi(2) tai eurooppalaiset perusoikeudet eivät ole muuttaneet tilannetta etujen tai oikeudellisen aseman osalta. Tietosuojadirektiivissä ei käsitellä henkilötietoja eikä siten luonnollisia henkilöitä. Lisäksi perusoikeuskirja suojelee vain luonnollisia henkilöitä, ei oikeushenkilöitä. Edellä mainituista syistä komissio katsoo, että tilinpäätöksistä annetut direktiivit ja eurooppalaiset perusoikeudet, erityisesti oikeus tietosuojaan, eivät ole ristiriidassa keskenään ja että siksi ei myöskään ole tarvetta tarkistaa mainittuja direktiivejä. (1) Ensimmäinen neuvoston direktiivi 68/151/ETY, annettu 9 päivänä maaliskuuta 1968, niiden takeiden yhteensovittamisesta samanveroisiksi, joita jäsenvaltioissa vaaditaan perustamissopimuksen 58 artiklan 2 kohdassa tarkoitetuilta yhtiöiltä niiden jäsenten sekä ulkopuolisten etujen suojaamiseksi; neljäs neuvoston direktiivi 78/660/ETY, annettu 25 päivänä kesäkuuta 1978, perustamissopimuksen 54 artiklan 3 kohdan g alakohdan nojalla, yhtiömuodoltaan tietynlaisten yhtiöiden tilinpäätöksistä; ja seitsemäs neuvoston direktiivi 83/349/ETY, annettu 13 päivänä kesäkuuta 1983, perustamissopimuksen 54 artiklan 3 kohdan g alakohdan nojalla, konsolidoiduista tilinpäätöksistä. (2) Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta, EYVL L 281, 23.11.1995.